**ΠΡΟΤΕΙΝΟΜΕΝΗ ΔΙΑΤΑΞΗ**

«1. Δαπάνες για την καθαριότητα των κτιρίων των δημοσίων υπηρεσιών, των ανεξάρτητων αρχών, των Ν.Π.Δ.Δ., των Ν.Π.Ι.Δ. και των Ο.Τ.Α. και των νομικών τους προσώπων, όπως επίσης και για κάθε είδους ανταποδοτικές υπηρεσίες των Ο.Τ.Α, συνδέσμων ΟΤΑ ή των νομικών τους προσώπων, σχετικές με την καθαριότητα, οι οποίες προκύπτουν από ατομικές συμβάσεις κατ’ εφαρμογή των διατάξεων του άρθρου 49 του ν. 4325/2015 (Α’47), του άρθρου 50 του Ν. 4351/2015 (A’ 164), του άρθρου 12 της από 30.12.2015 ΠΝΠ που κυρώθηκε με το Άρθρο Δεύτερο του ν. 4366/2016 (Α’18), του άρθρου 97 του ν. 4368/2016 (Α’ 21), του άρθρου 72 του ν. 4369/2016 (Α’ 33), του άρθρου 44 του ν. 4403/2016 (Α’ 125), του άρθρου 48 του Ν. 4410/2016 (A’ 141), του άρθρου 81 του Ν. 4413/2016 (Α’ 148), καθώς και του άρθρου 16 του Ν. 4429/2016 (Α’ 199), θεωρούνται σύννομες και εκκαθαρίζονται σε βάρος των πιστώσεων των προϋπολογισμών των οικείων φορέων.

2. Ειδικά για την περίπτωση των Ο.Τ.Α. α’ βαθμού, οι δαπάνες της προηγουμένης παραγράφου που αφορούν σε ανταποδοτικές υπηρεσίες εκκαθαρίζονται κατά προτεραιότητα από τα έσοδα των ανταποδοτικών τελών καθαριότητας και, αν αυτά δεν επαρκούν, από τα κάθε είδους, γενικά και μη προοριζόμενα για την κάλυψη των δαπανών αυτών, έσοδά τους.».

**ΑΙΤΙΟΛΟΓΙΚΗ ΕΚΘΕΣΗ**

Προς διευθέτηση του ζητήματος της καταβολής δαπανών από ατομικές συμβάσεις για την καθαριότητα των κτιρίων των δημοσίων υπηρεσιών, των ανεξάρτητων αρχών, των Ν.Π.Δ.Δ., των Ν.Π.Ι.Δ. και των Ο.Τ.Α., όπως επίσης και για κάθε είδους Υπηρεσίες των Ο.Τ.Α αρμόδιες για την καθαριότητα, καθώς και για την εξυπηρέτηση αναγκών καθαριότητας σε άλλες Υπηρεσίες των Ο.Τ.Α., με την παράγραφο 1 του εν λόγω άρθρου ορίζεται, ότι οι δαπάνες που προκύπτουν από ατομικές συμβάσεις κατ’ εφαρμογή της αναφερομένης στην εν λόγω διάταξη νομοθεσίας, θεωρούνται σύννομες και εκκαθαρίζονται σε βάρος των πιστώσεων των προϋπολογισμών των οικείων φορέων. Η θέσπιση της ως άνω διατάξεως κρίνεται αναγκαία για την διασφάλιση της απρόσκοπτης και ομαλής ροής στην καταβολή δαπανών, που απορρέουν από ατομικές συμβάσεις για την καθαριότητα στις επιμέρους δημόσιες υπηρεσίες, Ν.Π.Δ.Δ., Ν.Π.Ι.Δ. και Ο.Τ.Α, καθώς είναι σαφές, ότι οι εν λόγω συμβάσεις συνάπτονται κατά παρέκκλιση κάθε άλλης ειδικής ή γενικής διατάξεως, εξυπηρετούν επιτακτικές ανάγκες και είναι εις όφελος του Δημοσίου, των ΝΠΔΔ, των ΝΠΙΔ και των ΟΤΑ. Επιπλέον, με την παράγραφο 2 του εν λόγω άρθρου, προβλέπεται ειδικότερη ρύθμιση όσον αφορά την εκκαθάριση των δαπανών της παραγράφου 1 για τους Ο.Τ.Α. α’ βαθμού και συγκεκριμένα ότι η εν λόγω εκκαθάριση γίνεται κατά προτεραιότητα από τα έσοδα της ανταποδοτικής υπηρεσίας τους. Σε περίπτωση δε που τα έσοδα αυτά δεν επαρκούν, η κάλυψη των δαπανών της παραγράφου 1, που αφορούν σε ανταποδοτικές υπηρεσίες γίνεται από κάθε είδους γενικά και μη προοριζόμενα για την κάλυψη των δαπανών αυτών έσοδά τους.